Nickelback
Nickelback (talaffuzi: Nikelbek) kanadalik rock guruh boʻlib, 1995-yili Hanna shahrida tuzilgan. Guruh musiqasi hard rock, post-grunge va alternativ rok deb tasniflanadi. Tuzilganidan beri guruhda gitarachi va vokalchi Chad Kroeger, gitarachi va bek-vokalchi Ryan Peake hamda baschi Mike Kroeger ijod qilib kelishmoqda. 2005-yili 1998-yildan beri guruh aʼzosi boʻlib kelgan dovulchi Ryan Vikedal oʻrniga Daniel Adair keldi. Nickelback eng katta tijoriy muvaffaqiyatga erishgan Kanada musiqa guruhlaridan biri boʻlib, dunyo boʻylab 50 milliondan ortiq albom sotgan. Guruh AQShda eng koʻp sotgan xorijiy musiqachilar orasida oʻn birinchi, faqat 2000-yillarni olib qaraganda esa ikkinchi (Beatles'dan keyin) boʻldi. Billboard jurnali oʻtgan oʻn yillikning eng yaxshi rock guruhi deb aynan Nickelback'ni, eng yaxshi rock qoʻshiq sifatida esa ularning „How You Remind Me“ nomli hit taronasini tanladi. Guruh 1999-yili Roadrunner Records studiyasi shartnomasini imzolab, The State albomini qayta chiqardi. Bu albom yaxshi sotildi va Nickelback 2001-yili Silver Side Up nomli yangi albom chiqardi va xalqaro shuhratga erishdi. Bu albomdan keyin guruh oʻzining eng mashhur hit ashulasi — „How You Remind Me“'ni omma eʼtiboriga havola etdi, bu qoʻshiq Amerika va Kanada chartlarida 1-pogʻonani egalladi. Soʻngra The Long Road albomi va undan 5 ta singl chiqdi, ayniqsa „Someday“ taronasi chartlar tepasiga koʻtarildi. Keyin guruh All The Right Reasons albomini chiqardi, undagi „Photograph“, „Far Away“ va „Rockstar“ qoʻshiqlari ham hit-paradlarda birinchi oʻntaliklarga kirdi. Keyingi Dark Horse albomidagi singllar ham Billboard Hot 100 roʻyxatiga kirdi. 2011-yili Nickelback Here and Now albomini chiqardi, u ham yaxshi sotilmoqda. Guruh qator mukofotlar qozongan, jumladan 12 ta Juno mukofoti olgan. Guruh hozirda Kanadaning Vankuver shahrida ijod qilmoqda. Roadrunner Records studiyasidan tashqari Nickelback Universal Music Canada va boshqa ovoz yozish studiyalari bilan ham hamkorlik qiladi.